Dagen før dagen kalder på mange juleforberedelser. Hvis ikke man selv står for at holde juleaften, kan én af forberedelserne være en blomsterbuket, som mange køber til værten. I varehuset A-Z i Hjørring er der derfor nok at lave i blomsterhandlen. Julebuketterne er meget efterspurgte, og derfor har de kaldt ekstra hænder ind til at klare presset fra kunderne - ellers kan de slet ikke følge med. Binder i vildskab - Jeg er ved at lave en buket til en kunde, som skal være julet. Men nu er det ved at være lidt svært med de her juleblomster, for vi er faktisk ved at løbe tør, siger Marianne Larsen, der er blomsterbinder i A-Z, Hjørirng. Salget er gået så godt, at de sjældent har oplevet større interesse. Kun Mors Dag overgår travlheden. - Det har været et forrygende salg. Udbuddet er ikke så stort længere, for vi har simpelthen solgt så meget. De binder i vildskab, og folk står i lang kø. Der skulle gerne have været mere tilbage, end der er nu, men vi får altså udsolgt i dag, fortæller Lene Krogh Andersen, der er sektionschef i A-Z. Personalet har været i gang siden klokken 7 i morges og har ved 14-tiden bundet noget nær 200 buketter. - Det går stærkt. Men så længe der er blomster, så binder vi, siger Marianne Larsen. Det foregår lidt som bland selv slik, bare med blomster, fortæller hun. Kunden vælger, hvad der skal i, og så blander de buketten. - Det vigtigste er at lave noget, kunden kan lide, og som passer til anledningen, siger Marianne Larsen og binder på en buket i hvide og grønne farver. - Den er flot - ligesom den skal være, lyder det fra én af kunderne, som er forbi for at hente en julehilsen til værten i morgen.

Opsummering:
Blomsterbinderne har rygende travlt op til juleaften. I A-Z i Hjørring har de kaldt ekstra hænder ind til de mange kunder, som håber på at få en buket med hjem.